Predkladacia správa

Vláda Slovenskej republiky svojím uznesením č. 16 zo dňa 10. januára 2002 schválila štatút Licenčnej komisie pre posudzovanie žiadostí o udeľovanie licencií na obchodovanie s vojenským materiálom, zbraňami , strelivom a výbušninami, ich časťami a súčasťami.
Následne vláda svojím uznesením č. 119 zo dňa 6. februára 2002 vymenovala predsedu, podpredsedu a členov Licenčnej komisie. Schválenie štatútu, ako aj ustanovenie komisie vychádzalo z vtedy platného zákona č. 179/1998 Z.z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, konkrétne § 3 ods. 1 písm. c) tohto zákona.
Dňa 2. júla 2002 Národná rada Slovenskej republiky schválila zákon, ktorým sa mení a dopĺňa zákon č. 179/1998 Z.z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení zákona č. 26/2002 Z.z. (ďalej len „novela“). Novela nadobudne účinnosť 1. septembra 2002.
Novelou sa okrem sprísnenia podmienok na obchodovanie s vojenským materiálom odstraňuje z hľadiska právneho poriadku SR nesystémový inštitút „licenčnej komisie“. Zrušuje sa § 3 ods. 1 písm. c) pôvodného zákona, ktorý ustanovoval licenčnú komisiu ako „odborný a poradný orgán vyjadrujúci sa k rozhodnutiu o udelení licencie, k rozhodnutiu o zamietnutí licencie, k rozhodnutiu o zrušení a odobratí licencie, ktorého štatút a zloženie členov poradného orgánu schvaľuje vláda Slovenskej republiky na základe návrhu ministra hospodárstva Slovenskej republiky“.
Licencie na dovoz a vývoz vojenského materiálu, tak ako doposiaľ, bude udeľovať Ministerstvo hospodárstva SR s tým, že si bude môcť vyžiadať stanovisko Ministerstva zahraničných vecí SR, Ministerstva obrany SR, Ministerstva vnútra SR a Národného bezpečnostného úradu. Záporné vyjadrenie  Ministerstva zahraničných vecí SR k udeleniu vývoznej licencie bude pre MH SR záväzné (§ 16 ods. 3 novely).
Z dôvodu straty opory v zákone sa navrhuje vláde zrušiť doterajšiu licenčnú komisiu, ktorá mala nadrezortné postavenie. Zároveň sa navrhuje zrušiť  aj štatút licenčnej komisie schválený vládou. Dňom nadobudnutia účinnosti novely preberie plnú zodpovednosť za stav v oblasti regulácie obchodovania s vojenským materiálom MH SR. Zrušenie nadrezortnej licenčnej komisie neznamená, že Ministerstvo hospodárstva SR nemôže ustanoviť komisiu vo svojej kompetencii, ktorej členmi môžu byť zástupcovia iných rezortov participujúcich  na licenčnom konaní podľa § 16 ods. 1 novely zákona.

	Žiadosti o udelenie licencie na dovoz a vývoz vojenského materiálu podané pred účinnosťou novely zákona boli posúdené v sekretariáte licenčnej komisie v zmysle dovtedy platného štatútu licenčnej komisie.